Toekoms van die Seisoen van Luister PowerPoint en Word hulpmiddels
Hierdie week 142
Hierdie maand 2065
Alle dae 625814
Tuis Vennote Seisoen van Luister Toekoms van die Seisoen van Luister PowerPoint en Word hulpmiddels
Geskryf deur Chris van Wyk	|	22 Oktober 2012
Dit is van tyd tot tyd nodig om indringend na te dink oor prosesse en veral die uitkomste daarvan. Ons nader die einde van die huidige kerkjaar, en dit is tyd om oor die toekoms van die Seisoen van Luister projek in terme van die PowerPoint en Word hulpmiddels na te dink.
Aan die een kant is ons nou al in die NG Kerk meer as 8 jaar hiermee op verskillende maniere besig. Die oorspronklike visie van die Visionêre Taakspan dateer al van 2002 af. Van die uitkomste is die volgende:
Ons het 'n hermeneutiese model van besig wees met die Bybel gevestig: rus, hoor en leef. Ons kan praat van 'n kultuur van luister wat hierdeur gevestig is. Die impak daarvan strek baie wyer as net die PowerPoint en Word hulpmiddels wat ons beskikbaar stel vir leraars en gemeentes om af te laai. Dit sluit onder andere in dat die luistersiklus baie wyd gebruik word in kleingroepmateriaal, en dat ons anders dink oor die liturgie. Die luistersiklus het letterlik die liturgiese bewegings geword wat ons gebruik in eredienste. Dit is 'n fundamentele transformasie van die manier waarop ons in die kerk werk.
Ons help volgens ons berekeninge tans elke week 'n 950 verskillende leraars en gemeentes met materiaal wat in eredienste en wyer gebruik word.
Die Seisoen van Luister hulpmiddels word in totaal gemiddeld 8 000 keer 'n maand afgelaai, 270 keer 'n dag. Grafika onder.
Dit sluit na alle waarskynlikheid veral gemeentes in wat minder hulpbronne het, en gemeentes wat net een leraar of selfs net 'n ouderling-korps het wat eredienste lei. Dit word egter natuurlik wyer as dit gebruik.
En dan het ons ook nog 'n tiental publikasies die lig laat sien, wat steeds wyd gebruik word.
Daarby bly die hermeneutiese proses 'n fundamentele vertrekpunt in die meeste van die nuwe ontwikkelinge, selfs in die kerkherenigingsgesprekke.
Aan die ander kant moet ons telkens dink:
Is dit nog effektief?
Is die visie hier rondom nog 'n gedeelde een?
Is daar beter maniere om dit te doen?
Is daar ander maniere om dit te doen?
Gaan ons steeds hulpbronne hieraan bestee?
Ons moet ook vra, is die regte mense nog daarmee besig?
Ons sal graag jou mening hieroor wil hoor - kort of lank. Lewer dit sommer hieronder in die kommentaar ruimte.